《【中吕】十二月过尧民歌_静惨惨烟霞》
元代·未知作者

静惨惨烟霞岭外，响潺潺涧水桥西。光灿灿银河倒泻，高耸耸碧玉盘堆。满
山满树幽微景致，锦模糊一带屏围。更有紫藤花青竹笋蕨芽肥，兀良只见黄芦岸
白渡绿杨堤。香拂拂几株梅树傍疏篱，红灼灼数枝桃杏出柴扉。哎！云笛，云
笛，闲拈月下吹，不羡他浮名利。
一个青鸦鸦门栽五柳，一个虚飘飘海内云游。一个翠巍巍深山隐迹，一个响
潺潺渭水垂钩。都弃了金章紫绶，倒大来散诞消遥。一个未央宫钝剑锯了咽喉，
一个晋家宫分明五车休。一个乌江岸饮气自挥了头，一个大梁王彭越醢了尸首。
公侯，功名甚日休？枉了干生受。
看看的相思病成，怕见的是八扇帏屏。一扇儿双渐小卿，一扇儿君瑞莺莺。
一扇儿越娘背灯，一扇儿煮海张生。一扇儿桃源仙子遇刘晨，一扇儿崔怀宝逢着
薛琼琼。一扇儿谢天香改嫁柳耆卿，一扇儿刘盼盼昧杀八官人。哎！天公，天公，
教他对对成，偏俺合孤另。